Diari Oficial de la Generalitat Valenciana


Sumari del DOGV 9563, del 28-03-2023 (2023/3173)

RESOLUCIÓ de 8 de març de 2023, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe 2022-2023».
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9563

Data del DOGV
:   28-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3173


Data del document
:   08-03-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * distinció honorífica

RESOLUCIÓ de 8 de març de 2023, de la Conselleria de Política Territorial, Obres Públiques i Mobilitat, per la qual es convoquen els premis associats a la iniciativa «Hui descansa el cotxe 2022-2023». [2023/3173]  
«Hui descansa el cotxe (HDC)» és una campanya de la Generalitat Valenciana per a continuar els actes de la Setmana Europea de la Mobilitat (SEM), setmana que se celebra tots els anys del 16 al 22 de setembre amb l'objectiu de sensibilitzar els responsables polítics i els ciutadans sobre les conseqüències negatives que té l'ús irracional del cotxe a la ciutat, tant per a la salut pública com per al medi ambient, i sobre els beneficis de l'ús de modes de transport més sostenibles com són el transport públic, la bicicleta i els viatges a peu.  
  
La SEM va sorgir en diversos punts d'Europa el 1999 i a partir de l'any 2000 va comptar amb el suport de la Comissió Europea. Milers de ciutats, institucions i organitzacions socials participen cada any i realitzen activitats per a promocionar la mobilitat sostenible i fomentar el desenvolupament de bones pràctiques i mesures permanents. Espanya, des de fa molts anys, lidera la participació en la Setmana Europea de la Mobilitat.  
«Hui descansa el cotxe» és una contribució a aquest moviment des de la Comunitat Valenciana: fomentar canvis en les pautes de mobilitat dels ciutadans gràcies a un missatge clar i contundent llançat des de les escoles cap a les llars; des dels perjudicats a mitjà i llarg termini (els més joves) cap als responsables directes d'aquesta situació (els adults).  
  
El lema de la campanya HDC 2022-2023 és «Uneix-te a la patrulla M», simbolitzada aquesta per un conjunt de superherois urbans compromesos amb l'àrdua tasca quotidiana de lluitar per la mobilitat sostenible a tots els nivells i guanyar adeptes per a la causa. En «Hui descansa el cotxe» no són els pares/mares els que indiquen als fills el que han de fer. Són precisament les generacions més joves les que pretenen modificar la conducta dels adults per a garantir un futur millor.  
  
«Hui descansa el cotxe 2022-2023» necessita accions encadenades de professors, estudiants, pares, familiars i fins i tot conductors anònims per a arribar a bon port. A tots se'ls agraeix per endavant la seua col·laboració; encara que per la seua rellevància convindria destacar ací el paper motor dels docents i els pares.  
S'ha volgut reconéixer aquesta circumstància habilitant distincions honorífiques i premis com a material escolar i esportiu als centres educatius més actius i compromesos amb la campanya d'enguany. També hi haurà premis per als pares/mares/tutors legals que hi participen. Una de les activitats principals de la campanya consisteix en la realització per grups d'estudiants d'una composició i enregistrament d'una cançó sobre la mobilitat sostenible a partir d'unes bases musicals proposades per la Generalitat. Aquesta acció permet traslladar el missatge de «Hui descansa el cotxe» als més joves d'una forma divertida i enginyosa que facilitarà al seu torn que pares, familiars, amics i conductors en general el coneguen i milloren els seus hàbits de desplaçament quotidià.  
  
Per això resolc:  
  
Primer  
Convocar els premis associats a la iniciativa «Hui descansa el cotxe 2022-2023».  
  
Segon  
Aprovar les bases que regiran la present convocatòria i que figuren en l'annex I i annex II  
  
La present resolució posa fi a la via administrativa. De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, així com amb els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, les persones interessades podran interposar recurs de reposició, amb caràcter potestatiu, davant el mateix òrgan que ha dictat aquesta resolució en el termini d'un mes a comptar des de l'endemà de la seua publicació o, alternativament, de no interposar el citat recurs de reposició, interposar recurs contenciós administratiu davant el jutjat contenciós administratiu de la ciutat de València, o aquell en la circumscripció de la qual tinga la persona recurrent el seu domicili, en el termini de dos mesos a comptar des de l'endemà de la publicació de la present resolució.  
  
  
València, 8 de març de 2023.- La secretària autonòmica d'Obres Públiques, Transports i Mobilitat Sostenible: María Pérez Herrero.  
  
  
  
Annex I  
  
Bases de la convocatòria  
  
Premis «Hui descansa el cotxe 2022-2023»  
A cantar! Per a classes i professors  
  
Primera. Objecte de la convocatòria  
L'objecte d'aquesta convocatòria és l'atorgament de premis associats a la iniciativa «Hui descansa el cotxe 2022-2023» per a les classes compromeses amb aquesta.  
  
Segona. Participants  
Podran participar en aquesta convocatòria les classes amb alumnes entre 7 i 11 anys, que estiguen matriculats en el curs escolar 2022-2023 en centres docents de la Comunitat Valenciana d'Educació Primària i els seus professors/professores.  
  
Tercera. Normativa aplicable i acceptació de les bases  
Seran aplicables les presents bases reguladores d'aquesta convocatòria; la Llei 39/2015, d'1 d'octubre, del procediment administratiu comú de les administracions públiques; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana; la Llei orgànica 1/1982, de 5 de maig, de protecció civil al dret a l'honor de la intimitat personal, familiar i la imatge del menor; la Llei orgànica 1/1996, de 15 de gener, de protecció jurídica del menor, de modificació parcial del Codi Civil i de la Llei d'enjudiciament civil, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
La tramesa de vídeos de manera voluntària a través de plataformes d'intercanvi d'arxius digitals a l'adreça de correu electrònica lqbdylhrmuqdhjrewx@gck.af i la seua posterior publicació en la plataforma Instagram, en l'adreça @huidescansaelcotxe, de manera pública per a optar a aquests premis, implica la plena acceptació per qui ho facen de les bases per les quals es regeix aquesta convocatòria.  
  
Quarta. Procediment de participació  
La Generalitat ha preparat una acció en la xarxa social Instagram sota la convocatòria de la campanya «Hui descansa el cotxe 2022-2023». Aquesta se centrarà en els col·legis a través de les classes d'alumnes entre 7 i 11 anys d'edat. El nom d'aquesta primera activitat és «A cantar!».  
A partir del dia de la publicació en el DOGV d'aquesta iniciativa i fins al dia 8 de maig de 2023 a les 23.59 hores, els professors i les professores interessats a participar-hi hauran de realitzar en les seues classes l'activitat proposada per al concurs consistent en:  
El professor o la professora amb els alumnes (l'alumnat) hauran de compondre una cançó amb una de les bases musicals de diferents estils disponibles en www.huidescansaelcotxe.gva.es. Aquesta cançó haurà de contindre cinc d'aquestes deu paraules: bicicleta, autobús, verd, planeta, mobilitat, caminar, sostenibilitat, respirar, entorn i cuidar. Tenint la possibilitat de realitzar-se en l'idioma que la classe preferisca.  
La durada mínima serà de 30 segons i màxima de 60 segons i es proporcionarà mitjançant un vídeo enregistrat en format horitzontal, on apareguen els/les alumnes, i poden realitzar una coreografia, si ho consideren oportú. Aquest últim punt és de caràcter opcional. Els professors o professores també poden aparéixer en el vídeo, però no és imprescindible per a poder participar-hi.  
Una vegada realitzat el vídeo, serà el professor o professora qui, a través d'una plataforma de transferència d'arxius digitals pesants, envie a owlukknsttdiayvtdf@fuj.kl l'enllaç de descàrrega del vídeo juntament amb la fitxa de dades (disponible en la pàgina web www.huidescansaelcotxe.gva.es) amb la següent informació: nom i cognoms del professor/a, títol de la cançó, classe, curs, col·legi, ciutat i província. A més d'això, haurà de marcar la casella en la qual accepta que disposa de les autoritzacions paternes de cada xiquet per a la difusió pública dels vídeos.  
Abans d'enviar el vídeo, el professor o la professora haurà de tindre en el seu poder el consentiment explícit dels pares/mares/tutors legals dels alumnes perquè es puguen difondre les imatges dels i de les menors públicament. Per això, haurà de constatar que disposa d'aquesta autorització en el correu electrònic enviat. En la pàgina web www.huidescansaelcotxe.gva.es està disponible un model elaborat d'autorització de difusió pública d'imatges de menors i la fitxa de dades que hauran d'emplenar i enviar juntament amb l'enllaç dels seus vídeos.  
Cada classe podrà enviar més d'un vídeo sempre que la cançó siga diferent. Caldrà emplenar una fitxa de dades per cada vídeo que es presente. No es podrà repetir la mateixa lletra de cançó entre diferents vídeos del mateix centre.  
El contingut audiovisual enviat es publicarà com més prompte millor, i de forma pública en l'adreça d'Instagram de @\*huidescansaelcotxe, juntament amb les dades atorgades pel professor/a (títol de la cançó, classe, col·legi, ciutat i província).  
La Conselleria de Política Territorial, Obres Públiques i Mobilitat es reserva la possibilitat de rebutjar la participació d'aquells concursants les dades dels quals no estiguen completes o les seues contribucions no complisquen els requisits per a concursar. També es reserva el dret a efectuar canvis que redunden en la bona fi del concurs per motius de legalitat, quan concórrega causa justa, o per motius de força major que impedisquen portar-lo a terme en la forma descrita en aquestes bases.  
Com a reconeixement a la labor dels professors dels vídeos participants, amb l'enviament d'un vídeo, aquest professor entrarà a participar en un sorteig de premis per a professors.  
Cadascun dels alumnes i professors/es participants en el concurs «Hui descansa el cotxe 2022-2023» cedeix a la Conselleria de Política Territorial, Obres Públiques i Mobilitat tots els drets de propietat intel·lectual, existents o que puguen derivar-se dels vídeos utilitzats per a la participació d'aquest concurs. Igualment cedeixen aquests drets sobre les imatges, tant fotos com vídeos, que es puguen recollir durant l'esdeveniment del lliurament de premis.  
La Conselleria de Política Territorial, Obres Públiques i Mobilitat podrà utilitzar lliurement aquestes imatges, fotografies i vídeos, per a promocionar la mobilitat sostenible en la seua pàgina web, com també en altres plataformes i publicacions, tant en línia com en paper.  
  
Quinta. Terminis  
El termini d'enviament de vídeos relacionats amb la campanya «Hui descansa el cotxe 2022-2023» i l'activitat «A cantar!» començarà el dia de la publicació d'aquesta iniciativa en el DOGV i finalitzarà el dia 8 de maig de 2023 a les 23.59. Una vegada finalitzat aquest termini, la resolució de concessió dels premis es publicarà en dos mesos, i l'acte de lliurament dels premis se celebrarà durant la setmana europea de la Mobilitat Sostenible al setembre de 2023.  
No tindran validesa els vídeos rebuts fora d'aquest termini, així com les mencions realitzades fora de termini. Es realitzaran captures de pantalla on quede reflectit el nombre real de mencions i la data i hora de captura. Aquestes es faran entre les 00:00h i les 00:20 h del dia 8 de maig de 2023. S'aplicarà un marge de 20 minutos perquè es tinga el temps suficient de recol·lectar totes les captures. En cas de superar-se els 200 participants el marge s'incrementarà proporcionalment. Aquests terminis es compliran sempre que no hi haja cap problema tècnic alié al control de la Conselleria.  
  
Sisena. Guanyadors  
En el concurs d'Fnfbpbpgh @wgphgvvrykgtixtyvk hi haurà un total de 15 premis. Per a les classes (activitat «A cantar!») hi haurà 15 premis, 5 per nombre de mencions, 5 guanyadors per sorteig i 5 per qualitat, mentre que per als professors/es hi haurà 5 que també s'atorgaran mitjançant sorteig. Tots dos sortejos es determinaran a través de la plataforma Easypromos o similar.  
  
Guanyadors per concurs de nombre de mencions  
Una vegada es publiquen els vídeos en l'adreça @huidescansaelcotxe d'Instagram guanyaran els cinc vídeos amb més mencions vàlides. El primer guanyador serà el vídeo que tinga un major nombre de mencions i així successivament.  
Les mencions que es comptabilitzaran com a vàlides seran aquelles realitzades per perfils en la xarxa social Instagram, amb els següents requisits:  
1. Les mencions es realitzaran en l'apartat de comentaris de la publicació. Es podran realitzar tantes mencions com es vulga, però en cada comentari només es podrà fer una menció.  
2. L'usuari interessat a donar el seu suport al vídeo d'una cançó no podrà mencionar dues o més vegades la mateixa persona. Sí que podrà mencionar la mateixa persona en vídeos de diferents cançons.  
En cas d'empat entre dos o més vídeos, se sortejarà la jerarquització dels premis a través de la plataforma Easypromos o similar.  
  
Guanyadors per sorteig  
Se sortejaran a través de la plataforma Easypromos o similar entre tots els participants que complisquen els requisits citats en la secció quarta (Procediments de participació) de l'annex I. Se sortejaran cinc premis entre els vídeos participants i altres cinc premis per als professors responsables dels vídeos participants.  
En el sorteig únicament es podrà rebre un premi per col·legi. En el cas que dos o més vídeos d'un mateix col·legi isquen premiats per sorteig, s'assignarà el premi al vídeo que haja quedat en millor posició.  
  
Si un vídeo obtinguera dos o tres premis per diferents categories (mencions, sorteig, qualitat) només rebrà el premi de major rang. En cas de quedar en la mateixa posició guanyadora en dues o tres de les categories, prevaldrà el premi per mencions i per qualitat, per aquest ordre. El lloc classificatori que quede vacant en aquests casos, es passarà al següent premiat en la llista de la categoria corresponent.  
El mateix ocorre en el cas del professorat. Només podrà eixir premiat un professor/ professora per col·legi, encara que com més vídeos envie un professor, més probabilitat tindrà de ser premiat. En el cas que dos o més professors/es d'un mateix col·legi resulten seleccionats, s'assignarà el premi únicament al que estiga primer en l'ordre classificatori. El lloc classificatori que quede vacant, es passarà al següent premiat en la llista.  
  
Guanyadors per qualitat del vídeo  
També es premiarà els 5 vídeos que tinguen major qualitat d'entre tots els vàlidament presentats. A aquest efecte, tots els professors que hagen enviat vídeos admesos en aquesta iniciativa podran ordenar de 10 (la millor qualitat) a 1, els 10 vídeos que segons el seu parer tenen major qualitat (lletra, cant, coreografia, vestuari, etc.). Se'ls notificarà oportunament la possibilitat de participació com a jurat i se'ls donarà un termini per a fer-ho.  
Els professors que decidisquen actuar com a jurat no podran valorar els vídeos del seu col·legi. La suma de les puntuacions atorgades (núm. d'ordre de la classificació) dividit pel nombre de professors membres del jurat que hagen pogut fer la valoració de cada vídeo, determinarà la puntuació global d'aquest. Els empats en les puntuacions globals derivats del criteri de qualitat, es resoldran per sorteig.  
  
Si hi haguera escassa participació de professors per a ser jurat; això és, si s'aconseguiren menys de 5 professors que volgueren valorar la qualitat dels vídeos, els 5 premis d'aquesta categoria no s'entregaran i en aquest cas s'entregaran 10 premis per sorteig (2 primers, 4 segons i tercers, i 4 quarts i cinquens).  
Tant en la classificació de mencions com la del sorteig i la qualitat, es realitzarà una llista amb els guanyadors inicials dels premis afegint-se a aquest una reserva de 7 participants per al concurs de mencions, 7 per al sorteig, 7 per al de la qualitat i de 5 participants en el cas dels professors. D'aquesta manera, si calguera substituir algun premiat per aparéixer més d'una vegada entre els llocs guanyadors o alguna de les restriccions esmentades, hi haurà una llista de reserva per a poder atorgar els premis als llocs vacants seguint l'ordre corresponent.  
Setena. Premis  
1. Els 15 guanyadors rebran un diploma que certifique la seua condició de guanyador en la iniciativa «Hui descansa el cotxe 2022».  
2. A més del diploma, les empreses col·laboradores de la Generalitat (Ferrocarrils de la Generalitat Valenciana i Tram Castelló) entregaran als cinc professors seleccionats un títol de transport amb 30 viatges (a triar entre Metrovalencia, Tram d'Alacant i Tram de Castelló).  
  
3. Per part seua, l'empresa privada col·laboradora, El Corte Inglés, SA, entregarà a les cinc classes amb més mencions en els seus vídeos, a les cinc classes guanyadores per la qualitat i a les cinc classes seleccionades aleatòriament per sorteig, premis de material escolar, esportiu i editorial. En cas que alguna classe o professor renuncie a un premi, aquest es concedirà al següent de la llista.  
4. La llista de premis per al concurs de classes, classificades per ordre és la següent:  
5. Els premis de l'empresa privada col·laboradora, que són en espècie, no seran canviables en metàl.lic, no suposen desemborsament per a la hisenda de l'administració pública i s'entreguen en virtut de contracte de patrocini formalitzat entre la Conselleria de Política Territorial, Obres Públiques i Mobilitat i l'esmentada patrocinadora. Els premis no seran intercanviables i es respectarà l'ordre de lliurament segons la posició dels guanyadors.  
  
Huitena. Valoració i decisió dels premis  
1. El procediment per a la concessió dels premis es tramitarà en règim de concurrència competitiva (nre. de mencions en un cas i ordre de valoració per jurat en l'altre) i per selecció aleatòria (sorteig) en la resta.  
2. El Servei de Mobilitat Urbana, actuant en qualitat de Secretaria Tècnica dels premis, organitzarà els vídeos, els validarà i n'emetrà dictamen indicant la llista ordenada de les cinc classes que major nombre de mencions hagen aconseguit tindre, de les cinc classes guanyadores triades de manera aleatòria, de les cinc classes triades per qualitat i dels cinc professors/es guanyadors/es triats/triades de manera aleatòria.  
  
Per a garantir la correcta elecció dels premiats, es realitzaran les captures de pantalla que resulten pertinents per a realitzar les adjudicacions amb rigor i traçabilitat.  
1. La Secretaria Autonòmica d'Obres Públiques, Transport i Mobilitat Sostenible resoldrà la decisió de l'adjudicació dels premis atés el dictamen de la Secretaria Tècnica dels premis i caldrà motivar la decisió que se separe d'aquest, indicarà el lloc, dia i hora de lliurament dels premis, i ordenarà notificar i donar publicitat d'aquests. La resolució que es dicte posarà fi a la via administrativa.  
  
Annex II  
  
Bases de la convocatòria  
  
Premis «Hui Descansa el Cotxe 2022-23» per a estudiants, pares, mares i tutors  
  
Primera. Objecte de la convocatòria  
L'objecte d'aquesta convocatòria és l'atorgament de premis associats a la iniciativa «Hui descansa el cotxe 2022-23» a les activitats relacionades amb la mobilitat sostenible denominades «A jugar!» que els/les estudiants realitzaran en la llar conjuntament amb les seues mares, pares o tutors legals.  
  
Segona. Participants  
Podran participar en aquesta convocatòria els/les alumnes entre 7 i 11 anys que estiguen matriculats en el curs escolar 2022-2023 en centres docents de la Comunitat Valenciana d'Educació Primària, les seues mares, els seus pares o els seus tutors legals.  
  
Tercera. Normativa aplicable i acceptació de les bases  
Seran aplicables les presents bases reguladores d'aquesta convocatòria; la Llei 39/2015, d'1 d'octubre, del procediment administratiu comú de les administracions públiques, el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana; la Llei orgànica 1/1982, de 5 de maig, de protecció civil al dret a l'honor de la intimitat personal, familiar i la imatge del menor; la Llei orgànica 1/1996, de 15 de gener, de protecció jurídica del menor, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
La participació i enviament a la Generalitat de les activitats relacionades amb «A jugar!» de manera voluntària, implica la plena acceptació de les bases per les quals es regeix aquesta convocatòria.  
  
Quarta. Procediment de participació  
La Generalitat ha preparat l'acció «A jugar!» sota la convocatòria de la campanya «Hui descansa el cotxe 2022-23». Aquesta acció consisteix en:  
1. Que el progenitor/a de l'estudiant que vulga participar en la campanya emplene el qüestionari d'hàbits de mobilitat sostenible dissenyat a aquest efecte per a pares, mares o tutors legals i allotjat en Hui Descansa el Cotxe - Generalitat Valenciana (gva.es)  
2. Que l'estudiant complete el puzle sobre un tema relacionat amb la mobilitat sostenible que es posa a la seua disposició en la pàgina web anterior. Només es podrà fer un intent de completar el puzle per estudiant. Per a poder completar vàlidament el puzle és necessari que el pare, la mare o el tutor legal haja emplenat el qüestionari d'hàbits de mobilitat sostenible referit en el punt anterior.  
A partir del dia de la publicació d'aquesta iniciativa en el DOGV i fins al dia 8 de maig de 2023, els estudiants i els seus progenitors podran participar en l'acció «A jugar!» sense perjudici que en el seu col·legi hagen participat o no en l'acció «A cantar!» de la campanya educativa «Hui descansa el cotxe 2022-23»  
La Conselleria de Política Territorial, Obres Públiques i Mobilitat es reserva la possibilitat de rebutjar la participació d'aquelles persones les dades de les quals no estiguen completes o les seues contribucions no complisquen els requisits per a participar-hi. També es reserva el dret a efectuar canvis que redunden en la bona fi del concurs per motius de legalitat, quan concórrega causa justa, o per motius de força major que impedisquen portar-lo a terme en la forma descrita en aquestes bases.  
  
Cinquena. Terminis  
El termini de participació en aquesta convocatòria relacionada amb la campanya «Hui descansa el cotxe 2022-23» començarà el dia de la publicació d'aquesta iniciativa en el DOGV i finalitzarà el dia 8 de maig de 2023 a les 23.59 hores. La plataforma no admetrà participacions realitzades fora d'aqueix termini. Una vegada finalitzat aquest termini, la resolució de concessió dels premis es publicarà en dos mesos, i l'acte de lliurament dels premis se celebrarà al setembre de 2023 coincidint amb la Setmana Europea de la Mobilitat.  
  
Sisena. Guanyadors i premis  
L'aplicació Easypromos o similar determinarà com a guanyadors les 5 parelles d'estudiants/progenitors que havent emplenat el qüestionari, hagen completat correctament el puzle en el menor temps possible. Si es produeixen empats, el guanyador es determinarà per sorteig. Únicament es podrà rebre un premi per estudiant.  
Els 5 equips guanyadors rebran un diploma que certifique la seua condició de premiats en la iniciativa «Hui descansa el cotxe 2022-23». A més del diploma, les empreses col·laboradores de la Generalitat (Ferrocarrils de la Generalitat Valenciana i Tram Castelló) entregaran a cadascun dels 5 equips guanyadors un títol de transport amb 30 viatges (a triar entre Metrovalencia, Tram d'Alacant i Tram de Castelló). Els premis de les empreses col·laboradores, que són en espècie, no seran canviables en metàlic.  
  
Setena. Valoració i decisió dels premis  
El Servei de Mobilitat Urbana, actuant en qualitat de Secretaria Tècnica dels premis, validarà la participació i n'emetrà dictamen indicant la llista ordenada dels 5 equips guanyadors.  
La secretària autonòmica d'Obres Públiques, Transport i Mobilitat Sostenible, per delegació de la consellera de Política Territorial, Obres Públiques i Mobilitat, resoldrà la decisió de l'adjudicació dels premis atés el dictamen de la Secretaria Tècnica dels premis, i haurà de motivar la decisió que se separe d'aquest, indicarà el lloc, dia i hora de lliurament dels premis, i ordenarà notificar i donar publicitat d'aquests. La resolució que es dicte posarà fi a la via administrativa.